DA SU parlamentarni izbori provedeni početkom prosinca, HDZ bi i ovaj mjesec bio relativni izborni pobjednik s rezultatom od 28,1 posto prema 28,4 posto iz studenoga. SDP je zabilježio novi najniži rezultat i sada je na 17,0 posto prema 17,4 posto iz studenoga. Živi zid je na trećem mjestu s izborom od 12,4 posto, a četvrti je Most sa 7,3 posto. Na petom mjestu je HSS s 3,1 posto, pokazuje najnovije istraživanje CRO Demoskop.

Nitko i dalje najpopularniji

Vrh ljestvice pozitivnog doživljaja hrvatskih političara drugi mjesec zaredom drži "Nitko" (nijedan političar), što je najučestaliji ovomjesečni odgovor s izborom od 21,3 posto (prema 21,1 posto u listopadu). Na drugom je mjestu predsjednica Kolinda Grabar-Kitarović s rezultatom od 19,6 posto (prema prošlomjesečnih 19,4 posto). Premijer Andrej Plenković se zadržao na trećem mjestu s 11,1 posto izbora (prije mjesec dana 11,4 posto). Slijedi Ivan Sinčić s izborom od 6,2 posto (prema 4,9 posto iz studenoga). Anka Mrak Taritaš je na petom mjestu s izborom od 6 posto (u studenome 6,8 posto).

Milanoviću raste popularnost

Nagađanja o povratku bivšeg premijera Zorana Milanovića u aktivnu politiku podigla su njegov izbor na 5,2 posto (s 2,7 posto iz studenoga). Među deset najpozitivnijih domaćih političara još su Ivan Pernar (3,2 posto), Tonino Picula (2,6 posto), Božo Petrov (2,5 posto) i Zlatko Hasanbegović (2 posto).

Zanimljivo je kako ni ovaj mjesec među deset najpozitivnijih hrvatskih političara nema predsjednika najveće oporbene stranke Davora Bernardića, koji s 1,1 posto izbora dijeli četrnaesto mjesto s Krešom Beljakom i Mirom Buljem.

Tekst se nastavlja ispod oglasa

Plenković najnegativniji

Na vrhu ljestvice negativnog doživljaja hrvatskih političara je premijer Andrej Plenković s izborom od 24,4 posto (u odnosu na 24,4 posto iz studenoga). Na drugom je mjestu Davor Bernardić s izborom od 11,8 posto (u studenome 12,6 posto). Na trećem su mjestu "Svi političari" kao zasebna kategorija odgovora s izborom od 11,5 posto (prema 11,8 posto iz studenoga). Četvrto mjesto drži Milorad Pupovac sa 7,2 posto izbora (u studenome 7,7 posto), a Zlatko Hasanbegović (6,8 posto prema 4,9 posto iz studenoga) i Milan Bandić (6,7 posto prema 5 posto iz listopada). Među deset najnegativnijih domaćih političkih osoba još su Milijan Brkić (4,8 posto), Kolinda Grabar-Kitarović (3,8 posto), Milan Kujundžić (3,7 posto) i Gordan Jandroković (2,5 posto).

Smjer kretanja zemlje podupire 21,9 posto građana (prema 20 posto iz studenoga). U ovomjesečnom istraživanju 68,9 posto ispitanika smatra da Hrvatska ide u pogrešnom smjeru, u odnosu na 74,3 posto iz studenoga. Kakav je smjer zemlje ne zna 9,2 posto građana. Razina potpore politici vlade RH u dvadesetom i petom mjesecu njezina mandata iznosi 32,7 posto (prema 32 posto iz prethodnog mjerenja u studenome).

Kolindi trojka, saboru dvojka

Predsjednica Republike je za svoj rad dobila čvrstu trojku, odnosno 3,14 (u odnosu na 3,12 koliko je izmjereno početkom studenoga). Najviše predstavničko tijelo u zemlji, hrvatski sabor, u ovomjesečnom mjerenju za svoj rad bilježi ocjenu od 1,90 (u studenome 1,89).

Najvažnija tema/događaj u posljednjih mjesec dana, kao i u prethodna dva mjeseca, su problemi u dva brodogradilišta (Uljanik i 3. maj), i to za 16,7 posto hrvatskih građana. Osvajanje Davis Cupa je drugi najvažniji događaj za 15,9 posto građana, dok je izručenje Ivice Todorića i njegovo puštanje iz pritvora u Remetincu uz jamčevinu na trećem mjestu s izborom od 11,9 posto.